O poliţistă din Iaşi este cercetată penal după ce a fost prinsă cu produse cosmetice furate dintr-un centru comercial ascunse sub haine.

Reprezentanţii Inspectoratului de Poliţie Judeţean (IPJ) Iaşi au declarat vineri că în această cauză a fost deja întocmit un dosar de cercetare penală pe numele tinerei poliţiste Dumitriţa B.

„În această cauză a fost întocmit un dosar penal sub aspectul comiterii infracţiunii de furt. S-a dispus efectuarea cercetării prealabile, iar, în funcţie de cele constatate, se vor lua măsurile care se impun”, a declarat pentru MEDIAFAX purtătorul de cuvânt al IPJ Iaşi, Ioana Buştiuc.

Conform unor surse apropiate anchetei, poliţista ar fi încercat recent să fure mai multe produse cosmetice dintr-un centru comercial, ascunzându-le sub haine, dar a fost prinsă la casa de marcat de către agenţii de pază ai magazinului, care au controlat-o şi i-au cerut imediat să se legitimeze.

Aceleaşi surse au afirmat că poliţista ar fi prezentat legitimaţia de serviciu, încercând cumva să scape din situaţie, dar agenţii de pază au sunat la Poliţie. Tânăra este angajată în cadrul Serviciului Cabinet al Inspectoratului de Poliţie al Judeţului Iaşi, iar prejudiciul produs de aceasta a fost estimat la 350 de lei.

Sursa: Mediafax

reclama adnow